Segédlet támogatási konstrukciók Kincstári Monitoring Rendszer bejelentéséhez
2015. január 1-től, a 368/2011. (XII. 31.) Kormányrendelet (Ávr.) módosításainak hatályba lépésével az Ávr támogatási konstrukciók bejelentésével kapcsolatos egyes rendelkezései megváltoztak, de a változás a konstrukció bejelentések rendjét, s az eljárás során alkalmazandó, az Áht 107. § (2) bekezdése alapján közzé tett kellékekkel kapcsolatos teendőket nem befolyásolják. Az alábbiakban a 2016. évi jogszabályi változások figyelembe vételével szeretnénk segítséget nyújtani a tárgybani eljárással kapcsolatban, remélhetőleg egyértelmű iránymutatást adva a kérdéses eljárási lépéseket illetően.
A fentiekben írtak egyértelműsítése céljából az alábbiakban általános tájékoztatást nyújtunk azon lehetséges kérdésekkel kapcsolatban, amelyek az adatszolgáltatás során felmerülhetnek.
Mindenekelőtt egy, az Ávr. 102/E. §  (1) bekezdésében tárgyévben már bejelentési eljárásilag nem részletezett, konstrukció megjelentetéshez kötődő körülmény felénk való adatlapos kommunikálási módjára hívjuk fel a szíves figyelmet. Atámogatási konstrukciók Kincstári Monitoring Rendszer bejelentéskor, a támogatás ismertetése adatlapos adatszolgáltatás részeként továbbra is szükség van a 37/2011. (III. 22.) Korm. rendeletben (Atr.) 10. § (2) bekezdése szerinti intézkedés dokumentuma alap adatainak (a TVI vélemény számát, kiadása dátum információt, a támogatási kategória kódokat magában foglaló) megadására, vagy a konstrukció bejelentőjének jogszabályi hivatkozással alátámasztott nyilatkozatára arról, hogy az adott támogatási konstrukció mentesül az Atr. által előírt eljárási kötelezettség alól! 
Megjegyzendő, hogy amennyiben a jogszabályhely szerinti eljárás során e pont tartalma alóli mentesség megállapítására kerülne sor, a vonatkozó és alább külön hivatkozott melléklet megfelelő (2.1.2) pontjában nyilatkozni szükséges az eljárás megtörténtéről, kitérve a mentesség megállapítás (jogszabályban, esetleges külön állásfoglalásban vagy egyeztetési folyamatban megtestesülő) körülményeire. Mindez azt jelenti, hogy az adatszolgáltató köteles a pont kitöltésével valamilyen formában „igazolni” illetve egyértelművé tenni (kiadott dokumentummal, és/vagy felelős indoklással alátámasztott tájékoztatással), hogy eljárási kötelkezettségének eleget tett; s hogy a hivatkozott pontban előírtak hogyan értelmezendőek a bejelenteni kívánt konstrukció esetében! (Ezúton hívjuk fel a figyelmet arra, hogy a Miniszterelnökség keretein belül működő Támogatásokat Vizsgáló Iroda által kibocsátott azon állásfoglalások azonosító számát - kiadási dátumát, melyek egy bejelentett konstrukcióra azt mondják ki, hogy az nem minősül állami támogatásnak, a 2.1.2. pont indoklás részében kell feltüntetni, nem a 2.1.1.1. pontban.)

A monitoring bejelentés változatlanul kitöltendő adatlapjával (azaz a „Támogatás ismertetése” adatlappal) kapcsolatban egyebekben az alábbiakra hívjuk fel a figyelmet, adatlap - részenkénti kiemelésben:

1. pont: Továbbra is része az adatlapnak a támogatás megnevezésével kapcsolatos konstrukcióazonosító szám/kód feltüntetési igénye. A félreértések elkerülése végett kérjük, hogy a hivatalos támogatási dokumentumokban is szereplő azonosítót tüntessék fel e pontban, ne a támogatás belső azonosítására használt esetleges egyéb jellemző adatot (feltüntetendő pl. CSZK-MT-09-A/B/C).

2.1. pont: Kérjük, hogy az adatlappont és alpontjai iránymutatásának megfelelően adják meg a szükséges információkat a tévedések, kitöltési hiányosságok elkerülése érdekében. Mindez azt jelenti, hogy a választási lehetőségek közül a megfelelő ismérv (igen – nem stb.) megjelölésével (aláhúzás) egyértelműsítsék azt az információt, ami a bejelenteni kívánt konstrukcióra vonatkozik.

2.2. pont: A támogatás forrásai címszónál az előirányzatok kötelezettség vállalással való felhasználása nyilvántarthatósága érdekében, kérjük, a támogatási források megadásakor a következőket figyelembe vételét, s alkalmazását
· Ha a támogatás forrása a megjelentetés évében elkülönített a megjelölt előirányzatból, a determinációs táblázat nem töltendő ki. Azaz, attól függetlenül, hogy a pályázati kiírás több éves ütemet jelez, de a forrása az adott évi előirányzat, akkor nincs determináció.

· Ha egy támogatásnak több előirányzat jelenti forrását (hazai társfinanszírozás – Uniós hozzájárulás-; vagy több hazai forrás egy támogatási konstrukció kereteként történő felhasználása esetén), a 2.2. pont első, „támogatás forrása(i)” táblázatában mindegyik előirányzat jelzett paraméterei megadására szükség van.

· Amennyiben nemcsak a tárgyévi költségvetési előirányzat a forrása a konstrukciónak, hanem további év/évek majdani előirányzati forrása/i is a teljes keret részét képezik, a tárgyévi ismert forrásból a konstrukcióra elkülönített tárgyévi keretösszegen túl a további évek kereteit is kérjük megadni a 2.2. pont második táblázatában. (Felhívjuk a figyelmet arra, hogy a megjelentetés évét követő keret NEM a jövőben kifizetésre kerülő összeget, hanem a jövőben a támogatásból megítélhető forrás nagyságát jelenti! Ha például egy költségvetési forrás 100 forinttal került előirányzatosításra, és a bejelenteni kívánt támogatás keretösszege ezen előirányzathoz kapcsolódóan 150 forint, a tárgyévre rendelekzésre álló forrás mérték legfeljebb 100 forint lehet, a fennmaradó 50 forint további évre/evekre „ütemezendő”, a valós tervezésnek megfelelően.)

4.2. pont: A döntési folyamat kiemelt ismérvei közül a konstrukcióra érvényes paraméter a hazai és Uniós támogatás lebonyolítási rendeletekben foglaltaknak megfelelően értelmezendő. Ezeknek megfelelően jelen adatszolgáltatás szempontjából az „egyszerűsített” jelző olyan támogatásnyújtás esetén választandó, ahol bizonyos kritériumrendszernek megfelelő jelentkező automatikusan támogatásban részesül, „standard” döntéshozatalra pedig a résztvevők versenyeztetése esetén kerül sor.  „Kiemelt” döntési eljárás megjelölésének ott van létjogosultsága, ahol előre ismert azok köre, melyek a támogatási döntésben részesülhetnek; „területi kiválasztási rendszer” döntési folyamata olyan (Uniós forrásbevonással bonyolított) konstrukcióknál választandó, ahol az Irányító hatóság (IH) a kiíró, a döntések az IH-s munkatársak és megyei képviselőkből álló bizottság előkészítésében születnek; a „közösségvezérelt helyi fejlesztések” esetében pedig előbbihez hasonlóan szintén IH által kiírt a konstrukció, de helyi akciócsoport által hozott a döntés.  „Normatív” támogatás esetén a támogatás alanyi jogon jár a kedvezményezetteknek; „egyedi módon” nyújtott támogatásnál pedig az egyedi eljárásban történő kedvezményezettkiválasztás értendő. Az „egyedi mód” megfogalmazás jelen értelmezésben nem a döntéshozóra (egyszemélyi döntésre) vonatkozik.

6. pont: annak érdekében, hogy a célrendszerek szempontjából is lekérdezhető monitoring nyilvántartás biztosítható legyen, kérjük, hogy a 6. pontban mind a célokat, mind a részcélokat a megadott kategóriákba igyekezzenek besorolni, lehetőség szerint csak abban az esetben használják az „egyéb” kategóriákat, ha egyik megadott kategóriába sem „fér bele” az adott konstrukció célmeghatározása! 

9.2. pont: az adatszolgáltató kapcsolattartó 9.2. pontban történő megadásakor, kérjük, vegyék figyelembe, hogy amennyiben nem a lehetőségeiknek megfelelő adatszolgáltatási módot jelölik meg, az a későbbi adatszolgáltatások meghiúsulását eredményezheti. Abban az esetben, ha nem az internetes rögzítőfelület használatát választják, hanem interfészen keresztül kívánnak adatot átadni, kérjük, hogy szükség esetén az adatszolgáltatásban illetékes (informatikai) szakterületet megkeresve, pontosan tüntessék fel a 9.2.2. pontban kért adatokat, különös tekintettel az adatszolgáltatás kivitelezéséhez szükséges további kapcsolatfelvétel biztosíthatóságára (már meglevő interface kapcsolatrendszer esetén a bejelentett konstrukcióval kapcsolatban adatszolgáltatást teljesítő adatbázis küldőkódjának feltüntetésével). Ezúton jelezzük, hogy az interface adatszolgáltatásnak feltétele a tárgyban kötött együttműködési megállapodás megléte, valamint sikeres teszt adatküldés kivitelezése, kérjük ennek figyelembe vételével járjanak el a bejelentések során! Felhívjuk a figyelmet arra, hogy internetes rögzítőfelület használati igénye esetén, a csatolt dokumentumok között megtalálható jogosultság igénylő lap értelemszerű kitöltésére és adatszolgáltatáshoz melléklésére is szükség van, tartalmában minden, bejelenteni kívánt konstrukcióval kapcsolatban hozzáférésre jogosult feltüntetésével (pl.: ha ugyanazon személy a bejelenteni kívánt 3 db támogatás mindegyikével kapcsolatban feladatvégzőként értelmezendő, mindhárom konstrukcióval kapcsolatban jelezzék a hozzáférési jog kérését számára). Ez azt is jelenti, hogy attól függetlenül, hogy valamely korábbi konstrukció kapcsán már jogosultként regisztrált valaki, mindig, minden bejelenteni kívánt konstrukció esetében jelezni kell a jogosultsága biztosításának kérését, hogy a hozzáférés - összerendelések rendben megvalósuljanak! 
Az egyértelműség kedvéért e helyütt is jelezni kívánjuk, hogy az Áht. 56/B. § (2). bekezdésére tekintettel illetve az Ávr. vonatkozó végrehajtási utasításainak megfelelően, a nem pályázatos úton bonyolított támogatások bejelentése is meg kell történjen a Kincstári Monitoring Rendszer felé az Áht. 107. § (2) bekezdése felhatalmazása alapján összeállított támogatás ismertetése adatlappal. Kérjük, hogy a fent említettek releváns elvárásait ezen támogatásnyújtások adatszolgáltatása esetében is szíveskedjenek figyelembe venni. Ezúton jelezzük továbbá azt is, hogy a konstrukció bejelentések során, pályázati felhívások esetében a pályázati dokumentáció teljeskörű anyagának, nem pályázatos támogatások esetében pedig a támogatási szerződés/támogatási okirat mintadokumentumának elküldése a továbbiakban is elvárt az adatszolgáltatóktól! Ezen dokumentumokat elektronikus formában elegendő beküldeni, papír alapon nem szükséges továbbításuk.
További kérésünk, hogy a konstrukciós adatszolgáltatásokat minden esetben kísérőlevéllel ellátott küldeményként továbbítsák, ügyelve arra, hogy annak törzsszövegében – mintegy garanciaként arra, hogy a monitoring adatküldési feladatokkal maradéktalanul tisztában van a bejelentő - egyértelműen jelzésre kerüljön, hogy a további, kedvezményezetti adatszolgáltatásokat is teljeskörűen biztosítani tudják majd! 
Természetesen a továbbiakban is várjuk az adatlap kitöltésével, értelmezésével, egyáltalán a monitoring adatszolgáltatással kapcsolatos kérdéseket - igyekszünk a jövőben is a lehetőségek szerint rugalmasan és gyorsan reagálni azokra!

